|  |
| --- |
| **Analýza vplyvov na životné prostredie** |
| **5.1 Ktoré zložky životného prostredia (najmä ovzdušie, voda, horniny, pôda, organizmy) budú predkladaným materiálom ovplyvnené a aký bude ich vplyv ?** |
| Predkladaný návrh zákona bude mať pozitívny vplyv na životné prostredie. Cieľom je pozitívne ovplyvniť kvalitu ovzdušia, ale aj kvalitu ostatných zložiek životného prostredia, nakoľko emisie oxidu siričitého (SO2), oxidov dusíka (NOX), nemetánových prchavých organických zlúčenín (NMVOC), amoniaku (NH3) a jemných prachových častíc (PM2,5, PM10) majú priamy negatívny vplyv na všetky zložky životného prostredia. Začiatkom roka 2021 bola Európskou komisiou podaná voči Slovenskej republike žaloba za porušovanie smernice 2008/50/ES o kvalite ovzdušia z dôvodu nedodržania limitných hodnôt určujúcich dobrú kvalitu ovzdušia. Navrhovaný zákon vytvára legislatívny podklad pre účelnejšie a efektívnejšie riadenie kvality ovzdušia priemetom politík a opatrení vyplývajúcich zo schváleného Národného programu znižovania emisií a Programového vyhlásenia vlády SR (apríl 2021) do právnej úpravy. Podporí sa vypracovanie programov na zlepšenie kvality ovzdušia, akčných plánov okresnými úradmi v sídle kraja, ale aj programov starostlivosti o kvalitu ovzdušia, samosprávnymi krajmi alebo obcami s možnosťou regulácie vybraných činností na lokálnej úrovni. Samosprávy tak dostanú väčšie kompetencie pri riadení kvality ovzdušia. |
| **5.2 Bude mať predkladaný materiál vplyv na chránené územia a ak áno, aký?**  |
| Vzhľadom na účinky emisií znečisťujúcich látok, je predpoklad, že predkladaný materiál bude mať pozitívny vplyv na životné prostredie na celom území Slovenskej republiky, predovšetkým na územiach vyžadujúcich osobitnú ochranu ovzdušia, vrátane chránených území. Redukciou emisií sa znížia negatívne vplyvy na ekosystémy, ktorými sú acidifikácia, eutrofizácia alebo poškodenie prízemným ozónom, čo prispeje k stabilite a udržateľnosti fauny a flóry nielen v chránených územiach. V konečnom dôsledku celkové zníženie emisného zaťaženia a zlepšenie kvality ovzdušia bude mať pozitívny vplyv aj na biodiverzitu. |
| **5.3 Bude mať predkladaný materiál vplyvy na životné prostredie presahujúce štátne hranice? (ktoré zložky a ako budú najviac ovplyvnené)?** |
| Cezhraničný prenos zohráva v závislosti od prevládajúceho prúdenia vzduchu svoju úlohu či už prenosom znečistenia ovzdušia na územie SR, tak aj z územia Slovenska na územie iných krajín. Znížením emisií vybraných znečisťujúcich látok sa výrazne obmedzí diaľkový prenos (vrátane cezhraničného prenosu) znečisťujúcich látok, čím sa prispeje k zníženiu pozaďových koncentrácií znečisťujúcich látok v ovzduší a tým aj zlepšeniu kvality ovzdušia. |
| **5.4 Aké opatrenia budú prijaté na zmiernenie negatívneho vplyvu na životné prostredie?** |
| Predkladaným návrhom zákona sa neočakávajú negatívne vplyvy, ale výrazne pozitívne vplyvy na všetky zložky životného prostredia. |